季秋曉出題山光寺
作者：宋庠
朝代：宋

paragraphs: 旦夕人語喧，汎舟北城曲。
十里望禪剎，飄若塵外躅。
是日秋宇高，清輝澹晨旭。
林風唱殘蜩，澤稗下饑鵠。
野實迎露黄，川蕪傲霜綠。
循涯得微徑，捨楫步幽麓。
佛寺訝靚深，僧廬互重複。
山氣導真想，天香洗煩欲。
嗟余秉微尚，丘壑返初服。
失計蹈塵囂，虛名玷纓轂。
妄排金馬門，謬草紫泥牘。
溫省專慎辭，中階佐調餗。
器偏固自傾，綆短良難續。
何言一麾出，尚參九州牧。
恩深無後疵，顔靦有餘恧。
孔訓懲憚改，羲爻許頻復。
朅來清凈區，冀脫泥塗辱。
醉象或可調，藩羝悔前觸。
萬緣自我空，至道非外勗。
聊謹三載期，吾得事棲伏。